**K O H I L A V A L L A V O L I K O G U**

**O T S U S**

**Kohila 27. märts 2018 nr 11**

**Kohila valla üldplaneeringu koostamise**

**ja keskkonnamõju strateegilise hindamise algatamine**

Kohila valla üldplaneeringu koostamise eesmärgiks on uuendada ja kaasajastada Kohila Vallavolikogu 20.07.2006 otsusega nr 86 kehtestatud Kohila valla üldplaneeringut. Üldplaneering koostatakse kogu valla haldusterritooriumi kohta.

Kohila valla üldplaneeringu põhieesmärk on kogu valla territooriumi ruumilise arengu põhimõtete ja suundumuste määratlemine ning eelduste loomine hea elukeskkonna kujunemiseks. Üldplaneeringuga luuakse eeldused kasutajasõbraliku ning turvalise elukeskkonna ja kogukondlikke väärtusi kandva ruumilise struktuuri olemasoluks ja säilitamiseks ning esteetilise miljöö arenguks, säilitades olemasolevaid väärtusi.

Üldplaneeringuga kavandatakse vallas võimalikult ühtsed põhimõtted hoonestusalade ja detailplaneeringu kohustusega alade määramiseks, maakasutus- ja ehitustingimuste seadmiseks, sealhulgas projekteerimistingimuste andmise aluseks olevate tingimuste, maakasutuse juhtotstarbe, maksimaalse ehitusmahu, hoonestuse kõrguspiirangu ja haljastusnõuete määramiseks ning määratletakse ühtsed nõuded kohaliku teede võrgu arendamiseks. Reserveeritakse maa-alad vabaaja aktiivseks veetmiseks ja sportimiseks, täpsustatakse äri- ja tootmispiirkondi, määratletakse väärtuslikud põllumajandusmaad, rohealad, väärtuslikud loodusmaastikud, miljööväärtuslikud alad ning seatakse nende kaitse ja kasutustingimused, täpsustakse ranna ja kalda ehituskeelu vööndi ulatust.

Eesmärk on soodustada keskkonnasäästlikke ja energiatõhusaid lahendusi, eelistades olemasoleva hoonestatud keskkonna laiendamist või tihendamist, varem kasutuses olnud või ebapiisavalt kasutatud alade otstarbekamat kasutamist. Kohila valla üldplaneeringu koostamisel lahendatakse planeerimisseaduse § 75 lõikes 1 sätestatud ülesanded. Keskkonnamõju hindamise ja keskkonnajuhtimissüsteemi seaduse § 33 lõige 1 punkt 2 kohaselt tuleb algatada keskkonnamõju strateegiline hindamine, kui strateegiline planeerimisdokument on üldplaneering. Kohila valla üldplaneeringu koostamise algataja ja kehtestaja on Kohila Vallavolikogu ning koostaja ja koostamise korraldaja on Kohila Vallavalitsus.

Võttes aluseks kohaliku omavalitsuse korralduse seaduse § 22 lg 1 p 31, planeerimisseaduse § 77 lg 1, keskkonnamõju hindamise ja keskkonnajuhtimissüsteemi seaduse § 31 p 1, § 34 lg 2,

**Kohila Vallavolikogu**

**o t s u s t a b:**

1. Algatada Kohila valla üldplaneeringu koostamine ja keskkonnamõju strateegiline hindamine.
2. Kohila Vallavalitsusel koostada Kohila valla üldplaneeringu lähteseisukohad ja keskkonnamõju strateegilise hindamise väljatöötamise kavatsus.
3. Kohila Vallavalitsusel teavitada Kohila valla üldplaneeringu koostamise ja keskkonnamõju strateegilise hindamise algatamisest ajalehes Raplamaa Sõnumid.
4. Kohila Vallavalitsusel teavitada Kohila valla üldplaneeringu koostamise ja keskkonnamõju strateegilise hindamise algatamisest Keskkonnaametit, Rahandusministeeriumit ja teisi puudutatud isikuid.
5. Otsus avalikustada Ametlikes Teadaannetes, Kohila valla kantseleis ja Kohila valla koduleheküljel.
6. Otsus jõustub teatavakstegemisest.
7. Otsust on võimalik vaidlustada Tallinna Halduskohtus 30 päeva jooksul pärast avalikustamist.

*/allkirjastatud digitaalselt/*

Jüri Vallsalu

Kohila Vallavolikogu esimees